सुरक्षा व्यवस्था कडा बनाएको दाबी
भारतको बिहारसँग खुला सीमा जोडिएको महोत्तरीमा आसन्न प्रतिनिधिसभा तथा प्रदेश सभा निर्वाचन सम्पन्न गर्न अनेकन चुनौती रहे पनि जिल्लामा सुरक्षा ब्यवस्था कडा पारिएको स्थानीय प्रशासनले जनाएको छ ।
रवीन्द्र उप्रेतीबर्दिबास, असोज २३ गते । भारतको बिहारसँग खुला सीमा जोडिएको महोत्तरीमा आसन्न प्रतिनिधिसभा तथा प्रदेश सभा निर्वाचन सम्पन्न गर्न अनेकन् चुनौती रहे पनि जिल्लामा सुरक्षा व्यवस्था कडा पारिएको स्थानीय प्रशासनले जनाएको छ ।  भौगोलिक अवस्थिति, सामाजिक परिवेश, आपराधिक गतिविधिलगायतका आधारमा मतदान स्थल र मतदान केन्द्रलाई तीन तहमा वर्गीकरण गरी सोहीअनुरूप सुरक्षा व्यवस्था भरपर्दो पारिएको जिल्ला सुरक्षा समितिले जनाएको छ । निर्वाचन तयारीसँगै सुरक्षा निकायले जनसम्पर्कसमेत बढाउन थालेपछि जिल्लामा यसको अनुकूल प्रभाव देखिएको छ । प्रमुख जिल्ला अधिकारी (प्रजिअ) दीपक पहाडीले निर्वाचन लक्षित सुरक्षाको भरपर्दो व्यवस्था मिलाइएको दाबी गर्नुभयो । उहाँका अनुसार सशस्त्र, नेपाल प्रहरी र नेपाली सेना सम्मिलित तीन तहमा सुरक्षा परिचालनको तयारी गरिएको छ । सुरक्षा बन्दोवस्तिमा आइतबारका लागि निर्धारित उम्मेदवारको मनोनयन दर्ता कार्यक्रम समेत समेटिएको प्रजिअले बताउनुभयो । ‘मनोनयन दर्ता आफैमा संवेदनशील विषय हो’ पहाडीले भन्नुभयो ‘निर्वाचन अधिकृतको कार्यालय र उम्मेदवारको सुरक्षा, आचारसंहिताको निगरानी लगायतका विषयलाई केन्द्रित गरी सशस्त्र प्रहरीको कमाण्डमा सुरक्षा परिचालन गरिएको छ ।’ प्रतिनिधि तथा प्रदेश सभा निर्वाचनका लागि महोत्तरीमा २५८ मतदान स्थल र ४९९ मतदान केन्द्र निर्धारण गरिएको जिल्ला निर्वाचन कार्यालयले जनाएको छ । भारतसँग करिब ३९ किमी खुला सीमा रहेको महोत्तरीमा आमनिर्वाचन चुनौतीको विषय भएको बताइएको छ ।भौगोलिक अवस्थितिका कारण २५८ मध्ये १४३ मतदान स्थल अतिसंवेदनशील, ११४ संवेदनशील र एउटालाई मात्र सामान्यमा वर्गीकरण गरिएको प्रहरी उपरीक्षक (प्रउ) कृष्णप्रसाद पङ्गेनीले बताउनुभयो । ‘यसै वर्गीकरणको आधारमा जिल्लाभरिका ४ वटै निर्वाचन क्षेत्रका मतदान स्थल र मतदान केन्दमा सुरक्षा बन्दोबस्त मिलाइएको छ’ उहाँले भन्नुभयो । प्रउ पंगेनीकाअनुसार कुनै पनि चुनौतीको सामना गर्न सक्नेगरी सुरक्षा व्यवस्था चुस्त पारिएको छ । सुरक्षाका लागि नेपाल प्रहरी र म्यादी प्रहरी गरी चार हजार ३ सय र सशस्त्र ६ सयबढी प्रहरी परिचालन हुने जिल्ला प्रहरी कार्यालयले जनाएको छ । त्यस्तै नेपाली सेनाले निर्वाचन सुरक्षालाई सघाइरहेको र राष्ट्रिय अनुसन्धानले हरेक गतिविधिमाथि सूक्ष्म निगरानी राखेको जनाइएको छ । प्रजिअ पहाडीसमेत नेपाल प्रहरीका एसपी पङ्गेनी, सशस्त्र प्रहरी सीमा सुरक्षा बलका एसपी दीपेन्द्र गिरी, राष्ट्रिय अनुसन्धान प्रमुख गाउँवस्ती पुगेरै स्थानीयसँग छलफल गर्नुभयो । 